b'\n_START_ARTICLE_\nRauno Alatalo\n_START_PARAGRAPH_\nRauno Alatalo (10. lokakuuta 1952 Oulujoki \xe2\x80\x93 9. marraskuuta 2012 Laukaa) oli suomalainen biologi ja professori. H\xc3\xa4n toimi Jyv\xc3\xa4skyl\xc3\xa4n yliopiston biologian professorina 1994\xe2\x80\x932009 opetus- ja tutkimusalanaan ekologia ja ymp\xc3\xa4rist\xc3\xb6nhoito. Biologina h\xc3\xa4nen erityisalansa oli lintutiede.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nAlatalon intohimo luontoon her\xc3\xa4si murrosik\xc3\xa4isen\xc3\xa4 lintuja tarkkaillessa. H\xc3\xa4n opiskeli biologiaa Oulun yliopistossa, miss\xc3\xa4 h\xc3\xa4n suoritti kandidaatin ja lisensiaatin tutkinnot. Jatko-opintoja h\xc3\xa4n teki Uppsalan yliopistossa, ja v\xc3\xa4itteli siell\xc3\xa4 filosofian tohtoriksi 1980. V\xc3\xa4it\xc3\xb6sty\xc3\xb6 k\xc3\xa4sitteli pohjoisten metsien lintuyhteis\xc3\xb6j\xc3\xa4._NEWLINE_Alatalo asui Uppsalassa seitsem\xc3\xa4n vuotta. H\xc3\xa4n tuli t\xc3\xb6ihin Jyv\xc3\xa4skyl\xc3\xa4n yliopistoon, jossa h\xc3\xa4n toimi akatemian nuorempana ja vanhempana tutkijana, yliassistenttina sek\xc3\xa4 professorina. Vuonna 1994 h\xc3\xa4net nimitettiin yliopiston bio- ja ymp\xc3\xa4rist\xc3\xb6tieteiden professoriksi, ja 1997 h\xc3\xa4n sai viisivuotisen akatemiaprofessoriuden. Alatalo johti 2000\xe2\x80\x932005 Suomen Akatemian nime\xc3\xa4m\xc3\xa4\xc3\xa4 Evoluutioekologian huippututkimusyksikk\xc3\xb6\xc3\xa4. Akatemiakauden j\xc3\xa4lkeen h\xc3\xa4n ty\xc3\xb6skenteli j\xc3\xa4lleen yliopiston ekologia- ja evoluutiobiologian osaston professorina, josta virasta j\xc3\xa4i el\xc3\xa4kkeelle 1.7.2009. Alatalo kuoli 9.11.2012 Laukaassa pitk\xc3\xa4n sairauden j\xc3\xa4lkeen.\n_START_SECTION_\nTutkijana\n_START_PARAGRAPH_\nAlatalo oli perehtynyt el\xc3\xa4inten pariutumismenestykseen ja pariutumisevoluutioon. Tutkimuslajeina ovat olleet muun muassa kirjosieppo ja teeri sek\xc3\xa4 rummuttava juoksuh\xc3\xa4m\xc3\xa4h\xc3\xa4kkilaji Hygrolycosa rubrofasciata. Tiais- ja kirjosieppotutkimuksia varten Alatalon tutkimusryhm\xc3\xa4 asetti sadoittain linnunp\xc3\xb6ntt\xc3\xb6j\xc3\xa4 ymp\xc3\xa4ri Konneveden metsi\xc3\xa4._NEWLINE_Professorina h\xc3\xa4n ohjasi lukuisia opinn\xc3\xa4ytteit\xc3\xa4, jotka on julkaistu arvostetuissa tieteellisiss\xc3\xa4 sarjoissa. Professoriliitto valitsi Alatalon Vuoden professoriksi 2001.\n_START_SECTION_\nLuottamustoimet\n_START_PARAGRAPH_\nAlatalo toimi useissa luottamusteht\xc3\xa4viss\xc3\xa4, muun muassa pohjoismaisen ornitologisen liiton (SOU) puheenjohtajana 1991\xe2\x80\x931993, Behavioral Ecologyn toimitusneuvoston j\xc3\xa4senen\xc3\xa4 1995\xe2\x80\x932000, eurooppalaisen evoluutiobiologian j\xc3\xa4rjest\xc3\xb6n (ESEB) valtuuskunnan j\xc3\xa4senen\xc3\xa4 vuodesta 1999 alkaen, sek\xc3\xa4 brittil\xc3\xa4isen el\xc3\xa4inten k\xc3\xa4ytt\xc3\xa4ytymistutkimusj\xc3\xa4rjest\xc3\xb6n (ASAB) valtuuskunnan j\xc3\xa4senen\xc3\xa4 vuoden 2002 alusta.'